b'\n_START_ARTICLE_\nMaria Ene\n_START_PARAGRAPH_\nMaria Ene (n. 7 februarie 1953, Ploie\xc8\x99ti) este un economist rom\xc3\xa2n, membru al Consiliului de administra\xc8\x9bie al B\xc4\x83ncii Na\xc8\x9bionale a Rom\xc3\xa2niei (10 oct. 2004 - 10 oct. 2009).\n_START_SECTION_\nBiografie\n_START_PARAGRAPH_\nMaria Ene s-a n\xc4\x83scut la data de 7 februarie 1953 \xc3\xaen ora\xc8\x99ul Ploie\xc8\x99ti. A absolvit cursurile Facult\xc4\x83\xc8\x9bii de Finan\xc8\x9be-Contabilitate, din cadrul A.S.E. Bucure\xc8\x99ti. Dup\xc4\x83 absolvirea facult\xc4\x83\xc8\x9bii, a lucrat ca economist la "Trustul lucr\xc4\x83ri speciale, structuri \xc8\x99i izola\xc8\x9bii" (Stizo). \xc3\x8entre anii 1990-1999, \xc8\x99i-a desf\xc4\x83\xc8\x99urat activitatea \xc3\xaen sistemul bancar la Bancorex, la Direc\xc8\x9bia contabilit\xc4\x83\xc8\x9bii externe, promov\xc3\xa2nd p\xc3\xa2n\xc4\x83 la func\xc8\x9bia de contabil-\xc8\x99ef adjunct._NEWLINE_\xc3\x8en \xc8\x99edin\xc8\x9ba camerelor reunite ale Parlamentului Rom\xc3\xa2niei din 28 septembrie 2004, Maria Ene a fost numit\xc4\x83 \xc3\xaen func\xc8\x9bia de membru al Consiliului de administra\xc8\x9bie al B\xc4\x83ncii Na\xc8\x9bionale a Rom\xc3\xa2niei pentru un termen de 5 ani. Ea a fost sus\xc8\x9binut\xc4\x83 pentru acest post de c\xc4\x83tre PRM._NEWLINE_La data de 2 februarie 2007, pre\xc8\x99edintele Rom\xc3\xa2niei, Traian B\xc4\x83sescu, i-a conferit Ordinul "Meritul Industrial \xc8\x99i Comercial" \xc3\xaen grad de Comandor, pentru "cea mai spectaculoas\xc4\x83 perioad\xc4\x83 de cre\xc8\x99tere de dup\xc4\x83 de cel de-al Doilea R\xc4\x83zboi Mondial", cu aceast\xc4\x83 ocazie fiind decorat \xc3\xaentregul Consiliu de Administra\xc8\x9bie al BNR.'